ไชน์ออน! คิดส์

ไชน์ออน! คิดส์ (คาตากานะ: シャイン・オン！キッズ) ซึ่งเดิมชื่อ มูลนิธิไทเลอร์  เป็นองค์กรการกุศลที่ตั้งอยู่ในโตเกียว ประเทศญี่ปุ่น ซึ่งให้การสนับสนุนด้านจิตสังคมแก่เด็ก ๆ ที่เป็นมะเร็งในประเทศญี่ปุ่นและครอบครัวของพวกเขา
ภูมิหลัง.
ไชน์ออน! คิดส์ ได้จัดตั้งขึ้นในประเทศญี่ปุ่นในฐานะองค์การไม่แสวงหาผลกำไร องค์กรนี้ก่อตั้งขึ้นใน ค.ศ. 2006 โดยมาร์ก เฟร์ริส และคิมเบอร์ลี ฟอร์ไซธ์ ที่อุทิศเพื่อรำลึกถึงไทเลอร์ ลูกชายของพวกเขา ซึ่งได้รับการวินิจฉัยว่าเป็นมะเร็งเม็ดเลือดขาวเฉียบพลันชนิดลิมโฟบลาสติกในทารกก่อนอายุได้หนึ่งเดือน
ไทเลอร์เกิดเมื่อ ค.ศ. 2003 และเสียชีวิตเมื่อเดือนมิถุนายน ค.ศ. 2005 หลังจากเข้ารับการรักษาที่ศูนย์สุขภาพและการพัฒนาเด็กแห่งชาติในเขตเซตางายะ โตเกียว เป็นเวลาเกือบสองปี ซึ่งมาตรฐานการรักษาพยาบาลที่สูงที่พวกเขาได้รับนั้นแตกต่างกับการขาดการสนับสนุนด้านจิตสังคมที่มอบให้แก่ครอบครัวและเด็กที่เป็นมะเร็งในประเทศญี่ปุ่น พ่อแม่ของไทเลอร์ก่อตั้งมูลนิธิไทเลอร์ขึ้นเพื่อช่วยเหลือผู้ป่วยและครอบครัวในประเทศญี่ปุ่นที่ต้องเผชิญกับความท้าทายในการต่อสู้กับโรคมะเร็งในเด็ก กระทั่งองค์กรนี้ได้รับการเปลี่ยนชื่อเป็นไชน์ออน! คิดส์ ใน ค.ศ. 2012
ภารกิจ.
พันธกิจขององค์กรคือการปรับปรุงคุณภาพชีวิตในระหว่างการรักษา รวมถึงให้แน่ใจว่าการเปลี่ยนผ่านสู่ชีวิตปกติหลังการรักษาจะราบรื่นและประสบความสำเร็จ เป้าหมายของมูลนิธิคือการเปลี่ยนแปลงวิธีการดูแลผู้ป่วยในแผนกวิทยามะเร็งเด็กทั่วทั้งญี่ปุ่นโดยพื้นฐาน พวกเขาให้ความสำคัญกับการสนับสนุนจากผู้ป่วยและผู้ปกครอง เช่น นักจิตวิทยาประจำคลินิก, กลุ่มสนับสนุน และการดูแลเด็กสำหรับพี่น้อง
โครงการ.
ในช่วงฤดูใบไม้ผลิ ค.ศ. 2007 มูลนิธิไทเลอร์ได้เปิดตัวโครงการคำปรึกษาและการสนับสนุน โดยส่งนักจิตวิทยาคลินิกไปประจำแผนกมะเร็งเด็กของศูนย์สุขภาพและพัฒนาการเด็กแห่งชาติ
ในเดือนเมษายน ค.ศ. 2009 มูลนิธิไทเลอร์ได้เปิดไชน์ออน! เฮาส์ ซึ่งให้บริการที่พักค้างคืนสำหรับครอบครัว, การดูแลเด็กสำหรับพี่น้องของผู้ป่วย และสถานที่ให้ครอบครัวได้พักผ่อน และมูลนิธิไทเลอร์เป็นตัวแทนเพียงรายเดียวของโครงการบีดส์ออฟเคอรีจที่ตั้งอยู่ในสหรัฐในประเทศญี่ปุ่น ซึ่งผู้ป่วยจะได้รับลูกปัดหลากสีสันที่สอดคล้องกับแต่ละแง่มุมของการรักษามะเร็ง เช่น การผ่าตัด, การฉายรังสี, การตรวจเลือด เป็นต้น โดยลูกปัดทำหน้าที่เป็นสัญลักษณ์แห่งความกล้าหาญเพื่อรำลึกถึงเหตุการณ์สำคัญต่าง ๆ ที่เด็ก ๆ บรรลุตามเส้นทางการรักษาของแต่ละบุคคล มูลนิธิได้นำโครงการบีดส์ออฟเคอรีจเข้ามาในประเทศญี่ปุ่นใน ค.ศ. 2010 โดยโครงการดังกล่าวเชื่อว่าจะช่วยลดความทุกข์ใจที่เกี่ยวข้องกับความเจ็บป่วย ที่เพิ่มการใช้กลยุทธ์การรับมือเชิงบวก, ช่วยให้เด็ก ๆ ค้นพบความหมายในความเจ็บป่วย และฟื้นฟูความรู้สึกมีตัวตนในตัวให้กับเด็ก ๆ ที่ต้องรับมือกับความเจ็บป่วยร้ายแรง
นอกจากนี้ มูลนิธิยังได้เปิดตัวโครงการไชน์ออน! เธอราพีด็อก ใน ค.ศ. 2010 โดยนำสุนัขบำบัดเต็มเวลาตัวแรกของญี่ปุ่นไปไว้ที่โรงพยาบาลเด็กชิซูโอกะ ซึ่งคือเบลีย์ สุนัขโกลเดินริทรีฟเวอร์ ที่ได้รับการฝึกมาเป็นเวลาสองปีจากฮาวายเคไนส์ฟอร์อินดิเพนเดนซ์ในเมาวี รัฐฮาวาย โดยสุนัขตัวนี้เดินไปที่เตียงเพื่อให้กำลังใจเด็ก ๆ และอยู่เคียงข้างพวกเขาในระหว่างขั้นตอนทางการแพทย์ ส่วนพยาบาลผู้ดูแลและสุนัขบำบัดจะมาเยี่ยมโรงพยาบาลสัปดาห์ละห้าวัน เพื่อตรวจร่างกายและฟื้นฟูผู้ป่วยเด็ก
หลังจากเหตุการณ์แผ่นดินไหวและคลื่นสึนามิในโทโฮกุ ค.ศ. 2011 มูลนิธิไทเลอร์ได้ตัดสินใจที่จะเสนอความเชี่ยวชาญให้แก่ผู้ที่ได้รับผลกระทบจากแผ่นดินไหวและคลื่นสึนามิดังกล่าว โดยกาย โทตาโร "ทูตรอยยิ้ม" แห่งมูลนิธิไชน์ออน! ได้เดินทางไปยังโรงเรียนต่าง ๆ ในพื้นที่ที่ได้รับผลกระทบเพื่อให้เด็ก ๆ ยิ้ม เพื่อเป็นวิธีคลายเครียด
ทางมูลนิธิยังได้จัดทำโครงการดนตรีชื่อ "ไชน์ออน! ซองส์" เพื่อระดมทุน ซึ่งบรรดานักเรียนโรงเรียนประถมซาการิในเมืองโอฟูนาโตะได้ร่วมร้องประสานเสียงในเพลงหนึ่งในซีดี"ฮูไอวอนต์ทูบี" โดยเพลงนี้ดัดแปลงมาจากบทกวี"อาเมะนิโมะมาเกซุ"ที่มีชื่อเสียงของเค็นจิ มิยาซาวะ ในเวอร์ชันภาษาอังกฤษ ส่วนริเอะ ฟู นักร้องผู้ขับร้องได้เดินทางมาเยี่ยมโรงเรียนประถมซาการิเพื่อแบ่งปันความสุขจากการทำเพลงให้สำเร็จ และศิลปินหลายคนได้บริจาคเพลงให้แก่อัลบัมนี้ รวมถึงจูเลียน เลนนอน ที่บริจาคเพลง "ชิลเดรนออฟเดอะเวิลด์" เพื่อใช้เป็นหนึ่งในเพลงในอัลบัมดังกล่าวเช่นกัน